AAN WATTER TAFEL WIL U SIT? - Afrikanervolksparty
Gepubliseer op 09 Desember 2018 | Geskryf deur Hannes Ollewagen | | Trefslae: 178
Ons lees in hierdie gedeelte van Paulus se verwysing na die heidene wat aan die duiwels offers bring. Wanneer ons aan offers aan duiwels dink, sal ons seker aan sataniese rituele dink waarin allerhande afgryslike dade gepleeg word. En dit is darem vêr van die gewone, beskaafdmens om so iets te doen.
Ek wonder egter hoe vêr dit van die gewone, beskaafde mens is om tog gemeenskap met die duiwels te hê? Wanneee r ons praat van gemeenskap, praat ons van sake van gemeenskaplike belang. Hoeveel mense is daar wat houtgerus na films sit en kyk waarin die Naam van die Here herhaaldelik misbruik word? Sou so ‘n persoon nie gemeenskap met die bose hê in hierdie saak nie? Benewens die Naam van die Here wat so blatant misbruik word, is soveel films vol sinnelose geweld en ontering van mense se liggame onder mekaar word skaamteloos uitgebeeld. Hoeveel gewone, beskaafde, gelowige mense vlug nog van hierdie soort van dinge weg en hoeveel geniet maar die gemeenskap daarvan met die bose?
In plaas daarvan dat ons ons tyd aan die duiwels offer deur na allerhande gruwelike rolprente en video’s te kyk, of onsself met allerhande onsinnighede op te hou, is ons veronderstel om ons tyd en lewe tot beskikking van God te stel. Ons is as ware gelowiges veronderstel om ons lewens as ‘n welgevallige offer op ‘n daaglikse grondslag aan God te bied. “EK vermaan julle dan, broeders, by die ontferminge van God, dat julle jul liggame stel as ‘n lewende, heilige en aan God welgevallige offer – dit is julle redelike godsdiens. En word nie aan hierdie wêreld gelykvormig nie, maar word verander deur die vernuwing van julle gemoed, sodat julle kan beproef wat die goeie en welgevallige en volmaakte wil van God is.” (Rom. 12:1&2).
Die Here Jesus vergelyk die verhouding tussen Homself en Sy kerk met die verhouding tussen ‘n man en vrou in die huwelik. En hoeveel mans is daar wat tevrede sal wees daarmee wanneer sy vrou aan hom ontrou is? Ten spyte daarvan dat ons hierdie vergelyking baie mooi begryp, is dit vir ons aanvaarbaar dat die bruid van onse Here aan Hom ontrou is en met die wêreld gemeenskap het. Dit is vir ons aanvaarbaar dat ons jongmeisies hul liggame skaamteloos in die openbaar ten toon stel deur hul uitlokkende kleredrag. Dit is vir ons aanvaarbaar dat jongmense nie meer onder mekaar eerbied in verhoudings betoon nie, want ons almal was mos maar jonk. Dit is vir ouers aanvaarbaar dat hul kinders maar voor die huwelik saamwoon, want ons is mos bang dat ons ons kinders sal verloor indien ons hulle sou aanspreek. Maar wat daarvan as ons hulle siele verloor? Dit is m.a.w. vir ons aanvaarbaar om met die bose gemeenskap te hê.
Dit het dalk tyd geword dat ons vlug van daardie dinge in ons lewens waarin ons met die duiwels gemeenskap het. Dit kan daardie dinge wees wat ons uit gewoonte doen, die verkeerde gedagtes wat ons koester of die verkeerde gesprekke waarin ek graag ingesleep word. Al hoe meer tyd ons aan ons diensbaarheid aan die Here wy, al hoe minder tyd sal ons hê vir gemene sake met die bose. Maar die teendeel is ook waar. Al hoe meer tyd ons aan gemeenskap met die bose toelaat, al hoe minder tyd sal ons hê om onsself en ons lewens aan die Here te offer. Ons kan nie deel hê aan die tafel van die Here en ook aan die tafel van die duiwels nie. . .